**Ministru kabineta noteikumu projekta „Grozījums Ministru kabineta 2017. gada 24. oktobra noteikumos Nr. 634 “Valsts akciju sabiedrības “Latvijas Jūras administrācija”” maksas pakalpojumu cenrādis” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Nav jāaizpilda, jo anotācijas I sadaļas 2. punkts nepārsniedz divas lapaspuses. |

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Likuma par ostām 15. panta trešā daļa; Jūrlietu pārvaldes un jūras drošības likuma 6. panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likuma par ostām 15. panta trešajā daļā ir noteikts, ka kuģiem, kas ienāk Latvijas ostās, ir jāmaksā maksa par navigācijas pakalpojumiem. Šo maksu iekasē valsts akciju sabiedrība “Latvijas Jūras administrācija” (turpmāk – Jūras administrācija) Ministru kabineta noteiktajā apmērā un kārtībā. 2008. gada 22. decembrī tika pieņemti Ministru kabineta noteikumi Nr. 1074 “Noteikumi par valsts akciju sabiedrības “Latvijas Jūras administrācija” valsts pārvaldes uzdevumu ietvaros sniegto maksas pakalpojumu cenrādi” (turpmāk – 2008. gada cenrādis). 2008. gada cenrādī maksas par navigācijas pakalpojumiem tarifs tika noteikts LVL 0,045 par vienu kuģa bruto tilpības (turpmāk – BT) vienību. 2013. gada 17. septembrī 2008. gada cenrāža vietā tika pieņemti Ministru kabineta noteikumi Nr. 867 “Valsts akciju sabiedrības “Latvijas Jūras administrācija” maksas pakalpojumu cenrādis” (turpmāk – 2013. gada cenrādis). 2013. gada cenrādī iepriekš noteiktais maksas par navigācijas pakalpojumiem tarifs tika pārrēķināts uz EUR (LVL 0,045 = EUR 0,064) atbilstoši oficiālajam maiņas kursam. 2017. gada 4. oktobrī 2013. gada cenrāža vietā tika pieņemti pašlaik spēkā esošie Ministru kabineta noteikumi Nr. 634 „Valsts akciju sabiedrības „Latvijas Jūras administrācija” maksas pakalpojumu cenrādis” (turpmāk – 2017. gada cenrādis). Arī ar 2017. gada cenrādi maksas par navigācijas pakalpojumiem tarifs netika mainīts. Tādējādi tas joprojām ir tāds pats kā 2008. gadā – EUR 0,064 par vienu kuģa BT vienību. Salīdzinājumam, ostas maksas, kas tiek noteiktas saskaņā ar Likuma par ostām 13. pantu, ostu pārvaldes šo gadu laikā ir paaugstinājušas.  Krievijai mērķtiecīgi pārorientējot kravas uz savām ostām, pēdējo gadu laikā ir vērojams kritums Latvijas tranzīta nozarē. Tā rezultātā krītas arī ieņēmumi no maksas par navigācijas pakalpojumiem. Šādam ieņēmumu kritumam ir būtiska negatīva ietekme uz Jūras administrācijas spēju sniegt tai deleģētos valsts pakalpojumus, jo maksa par navigācijas pakalpojumiem ir Jūras administrācijas ieņēmumu pamatavots (65-70% no kopējiem ieņēmumiem). Tajā pašā laikā izdevumi ir palielinājušies, cita starpā tādēļ, ka ir palielinājies piekrastes valsts funkciju apjoms (nākušas klāt jaunas funkcijas), ir būtiski augušas darbaspēka izmaksas (60-65% no kopējām izmaksām) un, ņemot vērā inflāciju, pieaugušas arī citas saimnieciska rakstura izmaksas. Šajā sakarā jāņem vērā, ka Jūras administrācijas darbinieku algu pakāpeniska paaugstināšana ir nepieciešama, jo darbaspēka piesaistē Jūras administrācija konkurē ar privāto sektoru, kurā algas ir ievērojami lielākas.  Pa šiem gadiem Jūras administrācija, veiksmīgi optimizējot resursus un savu darbību, ir spējusi veikt deleģētos valsts pārvaldes uzdevumus atbilstoši labai starptautiskai praksei un augstā kvalitātes līmenī, tomēr pēdējo gadu finanšu rādītāji liecina, ka situācija ir kritiska – tiek strādāts ar zaudējumiem (2017. gadā EUR 174 825 zaudējumi, 2018. gadā EUR 74 218 zaudējumi). Finanšu trūkums ievērojami apgrūtina Jūras administrācijas attīstību un tai uzticēto uzdevumu kvalitatīvu veikšanu.  Maksa par navigācijas pakalpojumiem sedz to Jūras administrācijai deleģēto valsts pakalpojumu izmaksas, kas netiek finansēti no valsts budžeta, bet ko Latvijas Republika, kā valsts, uzņemoties starptautiskas saistības, pievienojoties konvencijām un citiem starptautiskiem instrumentiem, apņēmusies nodrošināt savos ūdeņos atbilstoši starptautiskiem standartiem un labai jūras praksei. Starp šādiem pakalpojumiem var minēt:   * Latvijas ostās ienākošo ārvalstu karogu kuģu tehniskā stāvokļa uzraudzība un pārbaudes gan no drošības (safety), gan aizsardzības (securtity) viedokļa; * galveno kravu un pasažieru pārvadājumu kuģu ceļu uzmērīšana Baltijas jūrā un Rīgas jūras līcī; * jūras ģeotelpiskās informācijas un navigācijas karšu sagatavošana gan papīra, gan elektroniskā formātā un izplatīšana kuģotājiem; * aktuālās kuģošanas drošības informācijas apkopošana un izplatīšana visiem kuģotājiem; * bāku, boju un citu navigācijas līdzekļu vienotās sistēmas izveide un uzraudzība Latvijas Republikas ūdeņos; * citas normatīvos aktos minētās funkcijas.   Projekts ir izstrādāts, lai nodrošinātu Jūras administrāciju ar pienācīgu resursu apjomu, tādejādi arī pildot Latvijas Republikas uzņemtās starptautiskās saistības jūrniecības jomā. Ar projektu paredzēts maksas par navigācijas pakalpojumiem pamattarifu paaugstināt uz EUR 0,075 par vienu kuģa BT vienību, proporcionāli paaugstinot arī pakārtotos tarifus. Šāds paaugstinājums ir samērīgs, jo no vienas puses tas ir tikai 1,1 centu liels un tādējādi nerada būtisku negatīvu ietekmi uz tautsaimniecību[[1]](#footnote-1), bet no otras puses nodrošina Jūras administrācijas attīstību un tai uzticēto uzdevumu kvalitatīvu veikšanu, kas uz doto brīdi ir apdraudēta. Jūras administrācijas darba kvalitātes uzturēšana augstā līmenī ir vitāli svarīga, ņemot vērā, ka šai kapitālsabiedrībai ir deleģēts absolūtais vairākums no valsts pārvaldes uzdevumiem jūrlietu jomā (skat. Jūrlietu pārvaldes un jūras drošības likuma 6. panta pirmo daļu), turklāt nepārtraukti nāk klāt jauni uzdevumi (skat., piemēram, Jūrlietu pārvaldes un jūras drošības likuma 6. panta pirmās daļas 15.1, 20.1, 20.2, 21.1 un 21.2 punktā minētos klāt nākušos uzdevumus) un arī esošo uzdevumu tvērums paplašinās, piemēram, Jūrlietu pārvaldes un jūras drošības likuma 6. panta pirmās daļas 8. punktā noteiktās ostas valsts kontroles ietvaros veikto ārvalstu kuģu pārbaudes, lai pārliecinātos par šo kuģu atbilstību starptautiskajam regulējumam kuģu drošības, vides aizsardzības, jūrnieku labklājības utt. jomā, kļūst aizvien plašākas, jo paplašinās pats šis starptautiskais regulējums (jaunas konvencija, esošo konvenciju papildinājumi u.tml.). |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija sadarbībā ar Jūras administrāciju. |
| 4. | Cita informācija | Nav. |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijas ostās ienākošo kuģu īpašnieki; Latvijas ostas; Jūras administrācija. |
| 2. | Tiesiskā regulējuma ietekme uz tautsaimniecību un administratīvo slogu | Ietekme uz tautsaimniecību  Projektā ietvertais regulējums potenciāli var mazināt Latvijas ostu konkurētspēju attiecībā pret kaimiņvalstu ostām. Tomēr konkurētspējas mazināšanās risks ir relatīvi mazs.  Pirmkārt, lai arī projektā ietvertais regulējums palielinās kuģu, kas ienāk Latvijas ostās, īpašnieku izdevumus, attiecīgie izdevumi palielināsies minimāli. To iespējams ilustrēt, par pamatu ņemot maksu par navigācijas pakalpojumiem, ko 2018. gadā maksāja Latvijas ostās ienākušais „vidējais” kuģis: ar tarifu EUR 0,064 tas maksāja EUR 559,58; ar tarifu EUR 0,075 tas maksās EUR 655,76 (EUR 96,18 pieaugums). Tā kā maksa par navigācijas pakalpojumiem “vidējam” kuģim sastāda tikai 4-5% no visām ar kuģa ienākšanu ostā saistītajām maksām, tad minētais pieaugums nav uzskatāms par būtisku.  Otrkārt, lai arī projektā ietvertais regulējums paaugstinās Latvijā iekasējamo maksu par navigācijas pakalpojumiem, attiecīgā maksa paliks konkurētspējīga ar maksu, kas tiek iekasēta kaimiņvalstīs. Pēc Jūras administrācijas rīcībā esošās pēdējās informācijas Lietuvā attiecīgā maksa pašlaik ir no EUR 0,01 līdz EUR 2,02 par vienu kuģa BT vienību (atkarībā no kuģa tipa, reisu regularitātes u.tml.), Igaunijā – no EUR 0,12 līdz EUR 0,35 par vienu kuģa BT vienību.  Ietekme uz administratīvo slogu  Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Saistībā ar Valsts kancelejas pieprasījumu lūgums sniegt viedokli par projektu tika nosūtīts Ekonomikas ministrijai, kura sniedza atbildi 2019. gada 28. maija vēstulē Nr. 3.3-4/2019/2819. No šīs vēstules izriet, ka Ekonomikas ministrijas ieskatā plānotais maksas par navigācijas pakalpojumiem tarifa paaugstinājums ir pamatots un nav atzīstams par būtisku Latvijas ostu konkurētspēju ietekmējošu faktoru. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| |  |  |  | | --- | --- | --- | | 1. | Plānotās sabiedrības līdzdalības un komunikācijas aktivitātes saistībā ar projektu | Projekts šo jomu neskar. | | 2. | Sabiedrības līdzdalība projekta izstrādē | 2019. gada 2. aprīlī projekts tika publicēts Satiksmes ministrijas tīmekļa vietnē, sadaļā “Sabiedrības līdzdalība” (<http://www.sam.gov.lv/satmin/content/?cat=553>). Tādējādi savus priekšlikumus par projektu varēja izteikt ikviena ieinteresētā persona. Visas Latvijas ostas, nosūtot tām atbilstošu vēstuli, tika īpaši aicinātas sniegt savus komentārus par sagatavoto projektu. | | 3. | Sabiedrības līdzdalības rezultāti | Iebildumi vai priekšlikumi netika saņemti. Ventspils brīvostas pārvalde sniedza atbildi, ka piekrīt projektam. | | 4. | Cita informācija | Nav. | |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildi nodrošinās Jūras administrācija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildē iesaistīto institūciju funkcijas nepaplašinās un nesašaurinās. Saistībā ar projekta izpildi papildus cilvēkresursi nav nepieciešami. Nav nepieciešams arī veidot jaunas institūcijas vai likvidēt vai reorganizēt esošās. |
| 3. | Cita informācija | Nav. |

Satiksmes ministrs T. Linkaits

Vīza: valsts sekretāra p.i. Dž. Innusa

Logina, 67062133

anete.logina@lja.lv

Liepiņa, 67062103

aija.liepina@lja.lv

1. Par projektā ietvertā regulējuma ietekmi uz tautsaimniecību skat. anotācijas II sadaļas 2. punktu. [↑](#footnote-ref-1)